05-07-2021

Sags nr. 2021 - 12861

Dok. nr. 17271692

Postboks 1015

3900 Nuuk

Tlf. (+299) 34 50 00

Fax (+299) 32 50 02

E-mail: govsec@nanoq.gl

www.naalakkersuisut.gl

|  |
| --- |
| **Link** |
| **Ataqqinartorsuup Dronningip Kalaallit Nunaannut tikeraarnissaanut tusagassiortunut paasissutissat** |

Ataqqinartorsuaq Dronningi pisortatigoortumik Kalaallit Nunaannut tikeraarnerani Avanersuarmi tusagassiortunit malinnaaffigineqarsinnaassanngilaq. Juulip 24-anni Tunumut juulillu 30-annit aggustip 5-annut Kitaanut tikeraarneranni tusagassiorfiit malinnaarusuttut malinnaasinnaatitaanissaminnik qinnuteqassapput matumanilu ataani allassimasunik nassiusseqquneqarput:

* Ateq
* Tusagassiorfik
* Atorfik
* Attaveqarfigineqarnissamut paasissutissaat

Paasissutissat taakku Naalakkersuisut tusagassiuisarnermut siunnersortaannut Uiloq Mathæussenimut sisamanngorneq **juulip arfineq-pingajuat 2021 nal. 9:00 (Kalaallit Nunaata nal.) nallertinnagu** umat@nanoq.gl-imut nalunaarutigineqassapput.

Tusagassiorfiit tikeraartunut malinnaasinnaatitaarnerannut paasissutissat amerlanerusut pillugit Uiloq Mathæussen +299 345128-imut imaluunniit +299 228502-imut sianerluni umat@nanoq.gl-imulluunniit allagaqarluni attaveqarfigineqarsinnaavoq.

Tikeraarnissamut tusagassiorfiillu malinnaasinnaatitaanerannut pilersaarutit naammassineqarunik naalakkersuisut.gl-mi tamanut saqqummiunneqarumaarput tusagassiorfinnullu tikeraartunik malinnaasinnaatitaasunut nassiunneqarumaarlutik.

**Tusagassiortut angalaqataanerat**
Kunngikkut umiarsuaat Dannebrog umiarsuarmit alapernaarsuummit killilimmik amerlassusilinnik tusagassiorfinnut inissaqartitsisumit ingiallorneqassaaq. Inissat taakku tikeraartunik malinnaasinnaanermut qinnuteqartitsinerup kingornagut agguaanneqarumaarput, qinnuteqarsimasullu **juulip qulingiluaat 2021 nallertinnagu** nalunaarfigineqarumaarput. Tusagassiorfiit umiarsuarmut alapernaarsuummut ilaasinnaatitaasussat pisuni immikkut ittuni atortorissaarutiminnik tusagassiorfinnut allanut atukkiussisinnaatitaassapput. Aggustip aallaqqaataanit tallimaannut umiarsuarmi ingiallortaasussami angalaqataasoqarsinnaallunilu unnuisoqarsinnaajumaarpoq. Piffissani allani tusagassiorfiit inissaqarnissartik angalanissartillu namminneq isumagissavaat. Malugiuk Avanersuarmut, Tunumut Ilulissanullu tikeraartoqarnissaanut tusagassiortut umiarsuarmik ingiallortaasussamik angalaqataanissaat aaqqissuunneqanngimmat.

Umiarsuarmut alapernaarsuummut ilaanissaq kissaatigigaanni tikeraartunik malinnaasinnaanissamut e-mailikkut allagaqarnermi nalunaarutigineqassaaq ullut umiarsuarmut ilaaffigerusutai nalunaarutigalugit.

**Umiarsuaq ingiallortaasussaq**
Umiarsuarmi ineeqqat inunnut marlunnut sisamanulluunniit inissiaapput, siniffinnik qaleriissitanik inummit ataatsimit siniffigeqartussanik siniffittarfittaqarlutik.

Ineeqqat internettimut attaveqanngillat, ininili nerisarfiusuni internetti tamanit atorneqarsinnaajumaarpoq. Internettip attavia naleqquttuuvoq, piffissalli ilaani atorneqarsinnaajunnaartarumaarpoq umiarsuarmiut suliassaat ingerlanneqarsinnaaniassammata. Internettimut attaveqaat qaammataasakkoorpoq.

Umiarsuarmiinneq ullormut unnuamullu ataatsimut 150 kr-qarpoq - nerisaqarneq imigaqarnerlu ilanngutereerlugit.

**Corona/COVID-19**
Tusagassiortut angalaqataasut coronavirusi pillugu killilersuutinik paasisimanninnissartik namminneq akisussaaffigaat.